b'\n_START_ARTICLE_\nMordheim: City of the Damned\n_START_SECTION_\nIgranje\n_START_PARAGRAPH_\nIgra, tako kot v izvirniku, postavi igralca v vlogo poveljnika manj\xc5\xa1e takti\xc4\x8dne skupine (warband oz. bojna tolpa) ene od frakcij, ki zbira opremo in magi\xc4\x8dne kristale, imenovane\xc2\xa0\xc2\xbbwyrdstone\xc2\xab, po opusto\xc5\xa1enem mestu Mordheim. Pri tem se spopada z rivalnimi tolpami. Vsaka misija vklju\xc4\x8duje spopad z eno ali (v redkih primerih) ve\xc4\x8d teh tolp, pri \xc4\x8demer lahko posamezni pripadniki tolpe med pribli\xc5\xbeevanjem sovra\xc5\xbenim silam i\xc5\xa1\xc4\x8dejo opremo in kristale ter jih obdr\xc5\xbeijo, \xc4\x8de jim uspe premagati nasprotno tolpo. Akcija poteka potezno, po vrstnem redu iniciative vsakega vojaka, katere igralec vodi v tretjeosebnem pogledu naokrog po hi\xc5\xa1ah in ulicah ter se zapleta v boj s pripadniki sovra\xc5\xbenih tolp. Tudi boj poteka potezno, pri \xc4\x8demer izide akcij (napad z oro\xc5\xbejem ali obramba) dolo\xc4\x8dajo lastnosti vojaka ter naklju\xc4\x8dni met kocke, ki ga izvede ra\xc4\x8dunalnik._NEWLINE_Z uspe\xc5\xa1no opravljenimi misijami vojaki pridobivajo izku\xc5\xa1nje, kar se odra\xc5\xbea v vi\xc5\xa1anju vrednosti za lastnosti (mo\xc4\x8d, gib\xc4\x8dnost, ve\xc5\xa1\xc4\x8dina z oro\xc5\xbeji itd.), to pa pove\xc4\x8da verjetnost za uspeh akcij v takti\xc4\x8dnem delu. Tu je viden element igranja vlog, saj lahko igralec izbolj\xc5\xa1uje svoje vojake na na\xc4\x8din, ki ustreza njegovemu slogu igranja \xe2\x80\x93 lahko recimo ve\xc4\x8d investira v gib\xc4\x8dnost (agility), zaradi \xc4\x8desar je vojaka te\xc5\xbee zadeti, ali \xc5\xbeilavost (toughness), ki zmanj\xc5\xa1a po\xc5\xa1kodbe ob zadetku. Posledi\xc4\x8dno je vojak zelo uren in ga je te\xc5\xbeko zadeti, vsak zadetek pa naredi veliko \xc5\xa1kode, ali obratno. Po drugi strani lahko vojaki, ki so med bitko onesposobljeni, pridobijo trajno po\xc5\xa1kodbo ali celo umrejo, zato je poudarek na pazljivem pristopu do nasprotnika in pre\xc5\xbeivetju._NEWLINE_Igra vsebuje enoigralske kampanje za vsako frakcijo, med katerimi sovra\xc5\xbene tolpe (te upravlja ra\xc4\x8dunalnik) napredujejo vzporedno z igral\xc4\x8devo. Poleg tega se lahko igralec s svojo tolpo pomeri z drugimi ljudmi prek spleta.'